Knjiga o kojoj večeras govorimo bila je veliko iznenađenje za mene. Naime, kada me je g. Žamboki zamolio da govorim na ovoj promociji, bio sam siguran da će se u njegovoj autobiografiji naći mesta i za one kojima je Joška, tako ga zovemo mi njegovi prijatelji, puno pomogao, svakome u njegovoj branši, ali sam se prevario. Ni reči o tome kako je punih 19 godina pomagao brojne projekte Jevrejske opštine Zemun. Možda je urednik knjige, g. Milošević, izgubio fajl koji je napisao Joška o tom delu njegovog angažmana, ali sam više sklon da verujem da je to posledica njegove skromnosti. Zato ću iskoristiti priliku da vam ispričam, kao dodatno poglavlje, ali kratko, koliko je Joška bio posvećen pre svega sećanju na Holokaust, naravno u svetlu njegovog zaveta koji je dao Palu Žambokiju.

Jošku sam upoznao davne 1996. godine na aerodromu u Tel Avivu kada me je moj sinovac Danilo, koji živi u Izraelu, zamolio da učinim uslugu jednom uglednom profesoru iz Natanije. Radilo se o nekim dokumentima koje sam trebalo da odnesem njegovim poslovnima partnerima. Firma se zvala Jugodrvo. Kao šumarski inženjer nisam mogao da odbijem pomoć mojim kolegama „drvodeljcima“, kako smo ih zvali na fakultetu.

Nisam tada ni slutio da ćemo se Joška i ja u budućnosti upoznati mnogo bolje i ako smem da kažem, postati i prijatelji.

Moje prvo upoznavanje sa sudbinom g. Josefa Žambokija bilo je 2009, u vreme kada sam uređivao knjigu o pravednicima iz Srbije. Knjigu su finansirale najveće jevrejske humanitarne organizacije: Rotšild fondacija, Klejms konferencija iz Njujorka i Holandski jevrejski fond, i morali smo da vodimo računa da sve što budemo objavili mora da bude istinito i provereno. Jedan od 139 pravednika iz Srbije bio je i Pal Žamboki iz Kanjiže, bolje reći iz Beograda, sa Dorčola. Moj brat Milan, koji je za potrebe knjige napisao preko 60 priča o tim divnim ljudima iz Srbije imao je priliku da se iz prve ruke upozna sa hrabrim delom koje je Pal Žamboki uradio, spasivši Rozu i malog Josefa Ben Avrama.

Roza, tada dvanaestogodišnja devojčica, Josefova sestra, ispričala je mom bratu kako su izbegli odvođenje u logor Judenlager Semlin. Umesto da završe u logoru, Pal Žamboki je odveo Rozu u Novi Kneževac kod njegove rođake Marije Čanadi, a malog Josefa je odveo u Kanjižu i predstavio ga kao svog sina. Njeno originalno svedočenje možete pročitati u knjizi Pravednici iz Srbije, autora Milana Fogela.

Premijerna promocija u Izraelu, knjige „Pravednici među narodima – Srbija“, održana je u Tel Avivu 28. oktobra 2010. godine u sinagogi Bet Daniel uz prisustvo još uvek aktuelnog ambasadora Srbije u Izraelu g. Milutina Stanojevića. Promociji je prisustvovao kompletan autorski tim, tri Milana: Ristović, Koljanin i Fogel, Nenad Fogel i tehnički urednik knjige Jugoslav Rakita. Bez velikodušne donacije Joške, koji je finansirao putovanje i boravak cele autorske ekipe promocija se zasigurno ne bi desila.

Naša saradnja, da tako kažem, poslovna, započela je 2012. povodom 70 godina od spasavanja sestre i brata Ben Avram, a sve u čast pravednika Pala Žambokija. Joška me je zamolio da za potrebe velike manifestacije koju je planirao da organizuje u Kanjiži, prilagodim već postojeću izložbu o pravednicima iz Srbije prikazivanju u Kanjiži, što je značilo da se svi tekstovi prevedu na mađarski, objavi trojezični katalog i urade novi izložbeni panoi. Za one koji ne znaju, u Kanjiži živi preko 95% Mađara, od kojih dobar deo njih baš i ne vlada srpskim. Sa zadovoljstvom sam prihvatio ponuđenu saradnju. Život te izložbe nije se završio u Kanjiži. Povodom završetka šestomesečnog predsedavanja Mađarske međunarodnom organizacijom za negovanje sećanja na Holokaust, izložba je otvorena 17. marta 2016. u Kulturnom centru Mađarske u Beogradu – Collegium Hungaricum, a počasni gost bio je Joška. U okviru obeležavanja EDJK 2019, ista izložba postavljena je 15. septembra u dvorištu Sinagoge u Beogradu.

Kako će se kasnije ispostaviti bila je to prva od brojnih saradnji koje smo ostvarili na projektima Jevrejske opštine Zemun. Krajem 2012, Joška je bio deo sponzorskog tima izložbe o Jevrejskom logoru Zemun, čija je promocija bila u Narodnoj biblioteci Srbije, u sklopu međunarodne konferencije „HOLOKAUST I KOLABORACIJA U SRBIJI“, koju je organizovalo Ministarstvo spoljnih poslova Srbije, a realizovao Milan Koljanin. Muzika je na toj konferenciji bila važan deo. Uz hor Braća Baruh pevali su i oni koji nemaju sluha, kao ja na primer, a video sam da je i Joška pevao.

Knjiga i izložba Holokaust u Jugoslaviji, bio je novi projekat u kome je Joška dao svoj veliki doprinos. Posle brojnih postavki izložbe koje sam organizovao širom ex YU Joška je organizovao neverovatan događaj u Izraelu. Maja 2014. Kneset je bio domaćin naše izložbe i Akademije posvećene Holokaustu u YU. Moram da napomenem da do tada, a ni posle toga, niko iz bivše YU nije imao čast da gostuje sa nekim projektom u Knesetu. Sve zasluge naravno pripadaju Joški.

Novi veliki projekat koji je Joška podržao 2015, bilo je izdavanje knjige i postavka izložbe o stradalim članovima JOZ u logorima Jasenovac i Stara Gradiška. Povodom završetka putovanja izložbe i promocije knjige, Jevrejska opština Zemun je organizovala tematsku konferenciju „Kako stići do pomirenja-razumevanja“. Konferencija i završna, 18 postavka izložbe, u dogovoru sa Joškom, održana je 2016. u Kulturnom centru CNESA u Kanjiži. Kruna završetka konferencije bio je veliki koncert koji je Joška podario svojim bivšim sugrađanima. O zakusci, bolje reći večeri, koja je usledila posle koncerta za sve posetioce, neću trošiti reči. Da je političar, siguran sam da bi to veče aklamacijom bio izabran, najmanje za gradonačelnika Kanjiže.

Poslednji projekat, nadam se ne i zadnji u kome nas je Joška podržao, bilo je izdavanje knjige o Jevrejima vatrogascima iz Zemuna 2017. Koliko mu pesma i muzika znače, govori i podatak da je na promociji izložbe, organizovane u Kuli na Gardošu, posle obraćanja prisutnima zapevao uz pratnju našeg prijatelja muzičara Nikole Salaćanina.

Da biste bolje razumeli njegovu životnu filozofiju, želim na kraju da vam ispričam da kad god da se čujem ili vidim sa Joškom i upitam ga JESTE LI DOBRO? On mi odgovara NISAM DOBRO, ODLIČNO SAM! Nije onda ni čudo što u naslovu njegove knjige piše da će ŽIVOT I MUZIKA POBEDITI.

Hvala mu na svemu što je učinio za sve nas u Zemunu.